ଧୋନୀଙ୍କ ପ୍ରତି ପ୍ରଶଂସକଙ୍କ ପାଗଳାମୀ ଦେଖି ଆଶ୍ଚର୍ଯ୍ୟ ହୋଇଗଲେ ଏହି କ୍ରିକେଟର୍‌: କଲେ ଏମିତି କାମ
ଚେନ୍ନାଇ,୯।୪: ଅନେକ ପ୍ରଶଂସକ ବର୍ଷସାରା ଆଇପିଏଲ ପାଇଁ ଅପେକ୍ଷା କରନ୍ତି, ଯାହା ଦ୍ୱାରା ସେମାନେ ମହେନ୍ଦ୍ର ସିଂ ଧୋନୀ ବ୍ୟାଟିଂ କରୁଥିବା ଦେଖିପାରିବେ। ଧୋନୀଙ୍କ ବ୍ୟାଟିଂ ଦେଖିବାକୁ ପ୍ରଶଂସକମାନେ ସର୍ବଦା ଆଗ୍ରହୀ ଅଟନ୍ତି। ଧୋନୀ ବ୍ୟାଟ ସହିତ ପଡ଼ିଆକୁ ଆସିବା ମାତ୍ରେ ଷ୍ଟାଡିୟମରେ ଏକ ଭିନ୍ନ ପରିବେଶ ସୃଷ୍ଟି ହୁଏ। ଧୋନୀ ଯେତେବେଳେ ବ୍ୟାଟିଂ କରିବାକୁ ଆସନ୍ତି, ଲାଗେ ଯେମିତି ଭାରତର ପ୍ରତ୍ୟେକ କ୍ରିକେଟ ଗ୍ରାଉଣ୍ଡ ଚେନ୍ନାଇ ସୁପର କିଙ୍ଗ୍ସର ହୋମ ଗ୍ରାଉଣ୍ଡ। ଧୋନୀଙ୍କ ପ୍ରତି ଦର୍ଶକଙ୍କ ପାଗଳାମି ଦେଖି ଆଣ୍ଡ୍ରେ ରସେଲ ମଧ୍ୟ ଆଶ୍ଚର୍ଯ୍ୟ ହୋଇଯାଇଛନ୍ତି ଏବଂ କୋଳାହଳ ହେତୁ ସେ କାନ ବନ୍ଦ କରିଦେଇଛନ୍ତି।  
ସୋସିଆଲ ମିଡିଆରେ ରସେଲଙ୍କ କାନ ବନ୍ଦ କରିବାର ଭିଡିଓ ଭାଇରାଲ ହେବାରେ ଲାଗିଛି। ଚେନ୍ନାଇ ସୁପର କିଙ୍ଗସ ଏବଂ କୋଲକାତା ନାଇଟ ରାଇଡର୍ସ ମଧ୍ୟରେ ଚେପକ ଷ୍ଟାଡିୟମରେ ଖେଳାଯାଇଥିବା ଆଇପିଏଲ ୨୦୨୪ର ୨୨ତମ ମ୍ୟାଚ ରେ ଏହି ଘଟଣା ଘଟିଛି। ଏହି ମ୍ୟାଚରେ ଚେନ୍ନାଇ ସୁପର କିଙ୍ଗ୍ସ ୧୭ତମ ଓଭରରେ ଶିବମ ଦୁବେଙ୍କ ରୂପରେ ତୃତୀୟ ଉଇିକେଟ ହରାଇଥିଲେ, ଯାହା ପରେ ଧୋନୀ ପଞ୍ଚମ ସ୍ଥାନରେ ବ୍ୟାଟିଂ କରିବାକୁ ଆସିଥିଲେ।  
ତେବେ ଧୋନୀ ଯେତେବେଳେ ବ୍ୟାଟିଂ କରିବାକୁ ଆସିଥିଲେ, ଚେନ୍ନାଇକୁ ଜିତିବା ପାଇଁ ମାତ୍ର ୩ ରନ ଆବଶ୍ୟକ ଥିଲା। ଧୋନୀ ୩ ବଲରେ ୧ ରନ୍ ସ୍କୋର କରି ଅପରାଜିତ ରହିଥିଲେ। ତେବେ ସବୁଠାରୁ ଗୁରୁତ୍ୱପୂର୍ଣ୍ଣ କଥା ହେଲା ଧୋନୀ ବ୍ୟାଟିଂ କରିବାକୁ ପଡ଼ିଆକୁ ଆସିଥିଲେ। ଧୋନୀ ପଡ଼ିଆରେ ପ୍ରବେଶ କରିବା ମାତ୍ରେ ଷ୍ଟାଡିୟମର ପ୍ରଶଂସକମାନେ ଶବ୍ଦ କରିବା ଆରମ୍ଭ କଲେ ଏବଂ ଶବ୍ଦ ଏତେ ଜୋରରେ ଲାଗିଲା ଯେ ଫିଲ୍ଡିଂ କରୁଥିବା କେକେଆରର ଆଣ୍ଡ୍ରେ ରସେଲ ତାଙ୍କ କାନକୁ ହାତରେ ବନ୍ଦ କରି ଦେଇଥିଲେ, ଯାହାର ଭିଡିଓ ସୋସିଆଲ ମିଡିଆରେ ଭାଇରାଲ ହୋଇଥିଲା।